Mandela-regshulp word verdedigNdileka Mandela Rhodes-universiteit het sy besluit verdedig om regshulp te verleen aan die Mandela-familie vir hul saak teen Mandla Mandela, het The Star Woensdag berig. Lede van die Mandela-familie het Mandla in die hof gedaag oor die skuif van grafte van voormalige president Nelson Mandela se kinders. “Die Rhodes-universiteit se regskliniek het die behoeftebepaling gedoen wat deur Legal Aid SA voorgeskryf word,” het Susan Smailes, direkteur van spesiale projekte, aan die koerant gesê. “Die doel van die Rhodes-universiteit se regskliniek is om aan mense, wat behoeftig is, gratis regsadvies en -dienste te verskaf.” “Hulpbehoewendheid word op ŉ individuele basis gedoen en nie ŉ familie of groep nie,” het sy bygevoeg. Die koerant berig verder dat sommige van die 15 Mandela-familielede wat verteenwoordig word, huise besit wat miljoene rande werd is en luukse motors ry. Legal Aid SA het glo gesê die mense wat vir regshulp kwalifiseer is persone wat minder as R5 500 per maand verdien ná belasting, pensioenarisse of diegene wat van staatsubsidies afhanklik is. Die waarde van dié persone se huise en besittings moet nie meer as R300 000 beloop nie. Volgens die koerant het Dumisa Ntsebeza SC die redes wat aangebied is om die Mandelas te verdedig as “onwaar en oneerlik” beskryf en sê hulle word finansier omdat hulle “hoë profiel”-mense is. “Mens hoef maar net na die 12 aansoekers te kyk – niemand by hul volle verstand sal aan hulle finansiering bied nie,” het hy gesê. The Star het Mandela se kleindogter, Ndileka Mandela, vir kommentaar genader. “Ek is nie bereid om kommentaar te lewer op die berig nie. Ek gaan nie nou kommentaar lewer nie en ek gaan nie in die toekoms kommentaar lewer nie,” het Ndileka gesê.